বিদায়ী ২০১১ সালটি ছিল গত কয়েক দশকের মধ্যে সবচেয়ে ঘটনাবহুল। এ সময়ের অনেক মর্মন্তুদ ঘটনাই বিশ্ববাসীকে হতবিহ্বল করেছে। আবার অসংখ্য ঘটনায় আলোড়িত হয়েছে সারা বিশ্ব। ‘ম্যান অব দ্য মিলেনিয়াম’ ওসামা বিন লাদেনের মৃত্যু ছিল বিদায়ী বছরের সবচেয়ে আলোচিত ঘটনা। এ বছরই ক্ষমতাচ্যুত এবং পরবর্তী সময়ে নির্মমভাবে নিহত হয়েছেন সাবেক লিবীয় নেতা মুয়াম্মার গাদ্দাফি। ২০১১ সালে বিশ্ববাসী দেখেছে আরব বসন্তের জাদুকরী প্রভাব। এ সময় আরব জাহানে সংঘটিত হয়েছে অনেক অকল্পনীয় ঘটনাপ্রবাহ। বিদায়ী বছরে গাদ্দাফির মৃত্যু ছাড়াও ক্ষমতার মসনদ থেকে বিতাড়িত হয়েছেন তিউনিসিয়ার একনায়ক বেন আলী, মিসরের স্বৈরশাসক হোসনি মোবারক এবং ইয়েমেনের প্রেসিডেন্ট আলী আব্দুল্লাহ সালেহ। সিরিয়ার প্রেসিডেন্ট বাশার আল আসাদসহ মধ্যপ্রাচ্যের আরও অনেক দেশের শাসকদের ক্ষমতার মসনদ কেঁপে উঠেছে। ২০১১ সালে বিশ্ববাসী অবাক বিস্ময়ে দেখেছেন বংশানুক্রমিকভাবে ক্ষমতাসীন এসব শাসক প্রতিবাদ দমনের নামে নিজ দেশের জনগণের ওপর কী বর্বর শাসন চাপিয়ে দিয়েছেন। ২০১১ সালে মার্কিন যুক্তরাষ্ট্রের ওয়াল স্ট্রিট দখল আন্দোলন, গ্রিসের কৃচ্ছ্রসাধন আইনের প্রতিবাদে লাখো জনতার সহিংস বিক্ষোভ বিশ্ববাসীর নজর কেড়েছে। এ সময় ইউরোপের ঋণসঙ্কটের নেতিবাচক প্রভাব পড়েছে বিশ্ব অর্থনীতিতে। এ বছর জাপানের ভয়াবহ ভূমিকম্প ও সুনামিতে বিপুল সংখ্যক মানুষের প্রাণহানিতে শোকাহত হয়েছে সারা বিশ্ব। শান্তির দেশ নরওয়েতে এক সন্ত্রাসী উন্মত্ততায় প্রাণ হারিয়েছেন ৭৭ জন নিরীহ মানুষ। তথ্যপ্রযুক্তির দিকপাল স্টিভ জবসের মৃত্যুতে বিশ্ব হারিয়েছে এক মহান আবিষ্কারককে। এসবের পাশাপাশি আরব দুনিয়ার গণজাগরণ নতুন আশার সঞ্চার করেছে মুসলিম বিশ্বে। আমাদের পার্শ্ববর্তী দেশ মিয়ানমার দীর্ঘ সামরিক শাসনের অবসানের লক্ষ্যে অবশেষে যাত্রা শুরু করেছে গণতন্ত্রের কণ্টকাকীর্ণ পথে। মুক্তজীবনে ফিরেছেন মিয়ানমারের গণতান্ত্রিক আন্দোলনের নেত্রী অং সান সু চি। সর্বগ্রাসী দুর্নীতির বিরুদ্ধে ভারতের সমাজকর্মী আন্না হাজারের অনশন তাকে ভারতসহ তাবত বিশ্বের দুর্নীতিকবলিত জনতার কণ্ঠস্বরে পরিণত করেছে। দক্ষিণ সুদান নামে একটি স্বাধীন ও সার্বভৌম রাষ্ট্রের অভ্যুদয় ২০১১ সালে মুক্তিকামী মানুষের মনে আশা জাগালেও মার্কিন যুক্তরাষ্ট্র ও তার সহযোগী পশ্চিমাদের বৈরিতায় স্বাধীনতার স্বাদ পায়নি বর্তমান বিশ্বে সবচেয়ে নিপীড়িত ফিলিস্তিনি জনগণ। অর্থনৈতিক সঙ্কটে পর্যুদস্ত মার্কিন যুক্তরাষ্ট্র অবশেষে ২০১১ সালের শেষ নাগাদ ইরাক থেকে সৈন্য প্রত্যাহার করে নিয়েছে।